钦定古今图书集成/明伦汇编/官常典/第544卷 > 《奉和圣制送张说巡边》徐知仁
## 钦定古今图书集成/明伦汇编/官常典/第544卷 > 《奉和圣制送张说巡边》徐知仁

圣德膺三统，皇恩被八埏。大明均照物，小丑未宁边。
国相台衡重，元戎庙略宣。紫泥方受命，黄石乃推贤。
问罪阴山下，安人属国前。度关行照月，乘障坐消烟。
北阙纡宸藻，南桥列祖筵。耀威当夏日，杀气指秋天。
鞞鼓鼋鼍振，旌旗鸟兽悬。由来词翰手，今见勒燕然。